Document ID: 32011R0249

РЕГЛАМЕНТ (ЕС) № 249/2011 НА КОМИСИЯТА
от 14 март 2011 година
за приемане на спецификациите на ad hoc модула за 2012 г. относно прехода от професионален живот към пенсиониране, предвиден с Регламент (ЕО) № 577/98 на Съвета
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
като има предвид, че:
(1)
Необходими са изчерпателни и сравними данни за прехода от професионален живот към пенсиониране с оглед на това да се проследява напредъкът в общите цели на стратегията „Европа 2020“ и на отворения метод на координация в областта на социалната закрила и социалната интеграция. И в двата процеса насърчаването на активния живот на възрастните хора и удължаването на професионалния живот се определят като приоритети на действие, най-вече в рамките на насока 7 от „Интегрирани насоки Европа 2020“ („Увеличаване на участието в пазара на труда и намаляване на структурната безработица“) и в рамките на целта за адекватни и устойчиви пенсии, приета от Европейския съвет през м. март 2006 г. въз основата на съобщението на Комисията „Да работим заедно означава да работим по-добре: Нова рамка за отворено координиране на политиките за социална закрила и социално приобщаване в Европейския съюз“.
(2)
С Решение № 1672/2006/ЕО на Европейския парламент и на Съвета от 24 октомври 2006 г. за създаване на програма на Общността за заетост и социална солидарност - „Прогрес“ (2) се подкрепя изпълнението на Европейската стратегия за заетост. С тази програма се предоставя финансова подкрепа за постигане на целите на Европейския съюз в областта на заетостта и социалните въпроси за периода 1 януари 2007 г.-31 декември 2013 г. В областта на пенсиите програмата предлага анализ на политиките, статистическа информация и съвети.
(3)
Регламент (ЕО) № 365/2008 на Комисията от 23 април 2008 г. за приемане на програма от ad hoc модули за 2010, 2011 и 2012 г. за извадковото изследване на работната сила, предвидено в Регламент (ЕО) № 577/98 на Съвета (3) включва ad hoc модул относно прехода от професионален живот към пенсиониране. Следва да бъде определен списъкът с променливи за този модул.
(4)
Следва да се направи позоваване на член 12, параграф 3 от Регламент (ЕО) № 223/2009 на Европейския парламент и на Съвета (4) относно качеството на докладите и на Препоръка 2009/498/ЕО на Комисията (5) относно структурата на докладите.
(5)
Мерките, предвидени в настоящия регламент, са в съответствие със становището на Комитета на Европейската статистическа система,
ПРИЕ НАСТОЯЩИЯ РЕГЛАМЕНТ:
Член 1
Подробният списък с променливи за ad hoc модула за 2012 г. относно прехода от професионален живот към пенсиониране, който да се добави към извадковото изследване на работната сила, е изложен в приложението.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 март 2011 година.

Labels: 9
19